Martin Henriksen (DF), 2014-04-01:
Hvis man vil dansk kultur det godt, må man også en gang imellem kæmpe for det, og man må også en gang imellem tænke over, hvilke konsekvenser de beslutninger, vi træffer herinde i Folketingssalen, har.
Når vi fra Dansk Folkepartis side har bedt ministeren om at redegøre for de langsigtede konsekvenser for dansk kultur, økonomi og landets befolkningssammensætning, taget i betragtning at indvandringen gennem flere år har været høj, meget høj, og taget i betragtning at antallet af indvandrede udlændinge i 2013 for første gang i danmarkshistorien oversteg antallet af fødsler, er det, fordi vi mangler en grundlæggende debat om det i Danmark.
Andelen af personer med ikkevestlig baggrund stiger og stiger og vil stige i mange år fremover, hvis man skal tro befolkningsfremskrivninger fra bl.a. Danmarks Statistik.
Det påvirker det land, som vi holder af, og det land, som vi elsker.
Vi skal passe bedre på Danmark.
Vi skal give et godt og trygt land videre til nye og kommende generationer, og kigger man på udviklingen, mener jeg ikke, at det ser for godt ud for dem, der ønsker et fredeligt og trygt land; et land, der hænger sammen.
Og over for dem, der ønsker det, synes jeg vi bliver nødt til at erkende, at vi ganske enkelt er bagud på point.
Den nuværende udvikling vil uundgåeligt betyde et mere opdelt og splittet Danmark med skabelse af nye parallelsamfund ved siden af de eksisterende parallelsamfund.
Efter Dansk Folkepartis opfattelse vil denne udvikling påvirke Danmark negativt både kulturelt og socialt og dermed svække sammenhængskraften i samfundet.
Rockwool Fondens Forskningsenhed har beregnet, at ikkevestlig indvandring trods mange års øget fokus på f.eks. forbedret integration fortsat udgør en stor udgift og vil gøre det i rigtig mange år fremover.
Det forventes jo, hvilket man ser, hvis man kigger på de beregninger, der ligger nu, at ikkevestlige indvandrere og efterkommere i 2014 vil bidrage med et underskud på 16,6 mia. kr. til de offentlige kasser.
Her skal man notere sig, at beregningerne ikke omfatter samtlige udgifter forbundet med ikkevestlig indvandring.
I Dansk Folkeparti ønsker vi at få vendt denne negative tendens og fremadrettet målrette og begrænse indvandringen til personer, der kan og vil integreres i det danske samfund, og som har mulighed for at bidrage til den danske velfærdsstat.
Men vi skal altså begrænse indvandringen – og vi bliver nødt til at diskutere, hvordan vi kan gøre det – i hvert fald dele af den.
Vi bør også diskutere konsekvensen af de lempelser, som regeringen har gennemført med en række partier her i Folketingssalen, for det er jo det, der betyder, at bl.a. andelen af ikkevestlige personer i Danmark vil stige i mange, mange år fremover, og når vi kan konstatere, at konsekvenserne af de lempelser og også tidligere tiders udlændingepolitik er, at vi ser et mere opdelt og mere splittet samfund, så forstår jeg simpelt hen ikke, at man forsøger at male et skønmaleri, som jeg synes ministeren gjorde, da ministeren sagde, at der er nogle småproblemer, men at det grundlæggende går godt, og at vi grundlæggende sagtens kan bevare et Danmark, der hænger sammen også om mange år, til trods for at vi kan se, at der er en befolkningsandel i Danmark med ikkevestlig baggrund, som vil stige ret markant i de kommende år og også mange år frem.
Jeg begriber simpelt hen ikke, at man kan blive ved med at sige, at det nok skal gå, bare vi får en bedre integration, og jeg begriber det slet ikke, når man kigger rent økonomisk på det, for Rockwool Fonden siger jo bl.a., at selv med en forbedret integrationsindsats, som der har været i mange år, kan man stadig væk konstatere, at det faktisk er en stor økonomisk udgift for det danske samfund, når vi taler om ikkevestlig indvandring.
Selv om man på nogle områder har drejet indvandringen over mod flere, der kommer for at uddanne sig og arbejde, er ikkevestlig indvandring også dér samlet set en underskudsforretning.
Men jeg håber, at den her diskussion – det bliver nok ikke i dag, vi vender det – kan være startskuddet til, at vi hen ad vejen begynder at løfte os lidt op fra de her enkeltsager, som vi diskuterer med jævne mellemrum.
På vegne af Venstre, Konservative og Dansk Folkeparti skal jeg fremsætte følgende: Forslag til vedtagelse
»Folketinget konstaterer med stor bekymring, at regeringen siden folketingsvalget har gennemført en række lempelser af asyl- og udlændingepolitikken, som har betydet en forøget belastning af dansk økonomi.
Folketinget konstaterer, at udlændingepolitikken spiller en afgørende rolle i forhold til at sikre en fornuftig integration af indvandrere og efterkommere.
Lempelserne af udlændingepolitikken har medført og vil desværre i mange år frem fortsat medføre en række integrationsproblemer i Danmark.
Folketinget ønsker, at regeringen i højere grad sikrer, at indvandrere bidrager positivt til Danmark.
På den baggrund opfordrer Folketinget regeringen til at gennemgå udlændingelovgivningen med henblik på at begrænse de dele af indvandringen, der erfaringsmæssigt medfører de største integrationsproblemer, samt sikre, at reglerne for tildeling af permanent ophold og statsborgerskab strammes, således at sammenhængskraften i det danske samfund bevares og dansk økonomi styrkes.